CELEX: 32022R0076
Language: da
Date: 2021-09-22 00:00:00
Title: Kommissionens delegerede forordning (EU) 2022/76 af 22. september 2021 om supplerende regler til Europa-Parlamentets og Rådets forordning (EU) 2019/2033 for så vidt angår reguleringsmæssige tekniske standarder til præcisering af justeringer af koefficienterne for K-faktoren »daglig handelsstrøm« (K-DTF) (EØS-relevant tekst)

20.1.2022   
               
               
                  DA
               
               
                  Den Europæiske Unions Tidende
               
               
                  L 13/1
               
            
         KOMMISSIONENS DELEGEREDE FORORDNING (EU) 2022/76
         af 22. september 2021
         om supplerende regler til Europa-Parlamentets og Rådets forordning (EU) 2019/2033 for så vidt angår reguleringsmæssige tekniske standarder til præcisering af justeringer af koefficienterne for K-faktoren »daglig handelsstrøm« (K-DTF)
         (EØS-relevant tekst)
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) 2019/2033 af 27. november 2019 om tilsynsmæssige krav til investeringsselskaber og om ændring af forordning (EU) nr. 1093/2010, (EU) nr. 575/2013, (EU) nr. 600/2014 og (EU) nr. 806/2014 (1), særlig artikel 15, stk. 5, tredje afsnit, sammenhold med artikel 15, stk. 5, litra c), og
         ud fra følgende betragtninger:
         
                     (1)
                  
                  
                     Den daglige handelsstrøm (DTF) beregnes på grundlag af transaktionsvolumen. Omstændigheder, der fører til større handelsvolumener, kan derfor tvinge investeringsselskaber, som handler for egen regning, herunder prisstillere, til at reducere deres handelsaktiviteter. Dette kan føre til en risiko for reduceret markedslikviditet med potentielt skadelige virkninger for den finansielle stabilitet. Som følge af disse omstændigheder bør K-DTF-koefficienterne derfor justeres på en måde, som ikke skaber disincitament for handelsaktiviteter. Når de pågældende omstændigheder fører til en lavere handelsvolumen, bør der ikke tages sådanne hensyn, og justeringerne af K-DTF-koefficienterne bør udelukkende ske på grundlag af de handelsvolumener, der foreligger i perioder med høj volatilitet.
                  
               
                     (2)
                  
                  
                     Hvis K-DTF-kravene under stressede markedsvilkår er for restriktive og skadelige for den finansielle stabilitet, bør den koefficient, der er omhandlet i artikel 15, stk. 2, i forordning (EU) 2019/2033, justeres, således at den bliver mindre end koefficienten i nævnte artikels tabel 1 for at undgå, at K-DTF udgør et disincitament for handel.
                  
               
                     (3)
                  
                  
                     I betragtning af at artikel 15, stk. 5, litra c), i forordning (EU) 2019/2033 henviser til stressede markedsvilkår, jf. Kommissionens delegerede forordning (EU) 2017/578 (2), bør start- og sluttidspunktet for perioderne med stressede markedsvilkår være i overensstemmelse med artikel 6, stk. 2, i delegeret forordning (EU) 2017/578 om markedspladsers identifikation af stressede markedsvilkår.
                  
               
                     (4)
                  
                  
                     Med henblik på beregning af den justerede K-DTF bør stressede markedsvilkår omfatte tilfælde, hvor kortsigtede ændringer i handelsvolumen og -priser har væsentlige virkninger for beregningen af K-DTF. Da stressede markedsvilkår kan vare på ubestemt tid, herunder i perioder, der kan vare helt ned til nogle få minutter, bør de justerede koefficienter kunne afspejle værdien af den daglige handelsstrøm, som finder sted i perioder af eventuel anden varighed.
                  
               
                     (5)
                  
                  
                     Denne forordning er baseret på de udkast til reguleringsmæssige tekniske standarder, som Den Europæiske Banktilsynsmyndighed har forelagt Kommissionen efter høring af Den Europæiske Værdipapir- og Markedstilsynsmyndighed.
                  
               
                     (6)
                  
                  
                     EBA har afholdt åbne offentlige høringer om det udkast til reguleringsmæssige tekniske standarder, som ligger til grund for denne forordning, analyseret de potentielle omkostninger og fordele herved samt anmodet interessentgruppen for banker, der er nedsat i henhold artikel 37 i Europa-Parlamentets og Rådets forordning (EU) nr. 1093/2010, om rådgivning (3) —
                  
               VEDTAGET DENNE FORORDNING:
         
            Artikel 1
            Justeringer af K-DTF-koefficienterne
            
               1.   I tilfælde af at K-DTF-kravene under stressede markedsvilkår, jf. Kommissionens delegerede forordning (EU) 2017/578, forekommer for restriktive og skadelige for den finansielle stabilitet som omhandlet i artikel 15, stk. 5, litra c), i forordning (EU) 2019/2033, bestemmes justeringerne af de K-DTF-koefficienter, der er omhandlet i tabel 1 i artikel 15, stk. 2, forordning (EU) 2019/2033, ved anvendelse af følgende formel:
               
                           a)
                        
                        
                           for koefficienten for K-DTF-kontanthandler:
                           Cadj = C * (DTFekskl/DTFinkl)
                           hvor:
                           
                                       Cadj
                                    
                                    
                                       =
                                    
                                    
                                       justeret koefficient
                                    
                                 
                                       C
                                    
                                    
                                       =
                                    
                                    
                                       koefficienten i tabel 1 i artikel 15, stk. 2, i forordning (EU) 2019/2033
                                    
                                 
                                       DTFekskl
                                    
                                    
                                       =
                                    
                                    
                                       DTF for kontanthandler målt i overensstemmelse med artikel 33 i forordning (EU) 2019/2033, eksklusive værdien af eventuelle kontanthandler, som blev gennemført under stressede markedsvilkår som nævnt i artikel 2, og
                                    
                                 
                                       DTFincl
                                    
                                    
                                       =
                                    
                                    
                                       DTF for kontanthandler målt i overensstemmelse med artikel 33 i forordning (EU) 2019/2033, inklusive værdien af eventuelle kontanthandler, som gennemføres under stressede markedsvilkår som nævnt i artikel 2,
                                    
                                 
                     
                           b)
                        
                        
                           for koefficienten for K-DTF-derivater:
                           Cadj = C * (DTFekskl/DTFinkl)
                           hvor:
                           
                                       Cadj
                                    
                                    
                                       =
                                    
                                    
                                       justeret koefficient
                                    
                                 
                                       C
                                    
                                    
                                       =
                                    
                                    
                                       koefficienten i tabel 1 i artikel 15, stk. 2, i forordning (EU) 2019/2033
                                    
                                 
                                       DTFekskl
                                    
                                    
                                       =
                                    
                                    
                                       DTF for derivater målt i overensstemmelse med artikel 33 i forordning (EU) 2019/2033, eksklusive værdien af eventuelle handler med derivater, som blev gennemført under stressede markedsvilkår som nævnt i artikel 2, og
                                    
                                 
                                       DTFincl
                                    
                                    
                                       =
                                    
                                    
                                       DTF for derivater målt i overensstemmelse med artikel 33 i forordning (EU) 2019/2033, inklusive værdien af eventuelle handler med derivater, som gennemføres under stressede markedsvilkår som nævnt i artikel 2.
                                    
                                 
                     Beregningen af DTFekskl skal udelukkende indeholde værdien af den daglige handelsstrøm, som vedrører finansielle instrumenter eller underliggende aktiver for finansielle instrumenter, som handles inden for et handelssegment på den relevante markedsplads, i forbindelse med en hændelse, for hvilken den pågældende markedsplads vurderer, at der forekommer stressede markedsvilkår.
            
         
         
            Artikel 2
            Perioder med stressede markedsvilkår
            Med henblik på artikel 1 er en situation med stressede markedsvilkår en situation, hvor de parametre, der er omhandlet i artikel 6, stk. 2, i delegeret forordning (EU) 2017/578, er opfyldt, og hvor disse stressede markedsvilkår fører til en stigning i handelsvolumenerne.
            Start- og sluttidspunktet for en hændelse med stressede markedsvilkår er det tidspunkt, som markedspladsen har identificeret i overensstemmelse med artikel 6, stk. 2, i delegeret forordning (EU) 2017/578.
         
         
            Artikel 3
            Ikrafttræden
            Denne forordning træder i kraft på tyvendedagen efter offentliggørelsen i Den Europæiske Unions Tidende.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 22. september 2021.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 314 af 5.12.2019, s. 1.
         
            (2)  Kommissionens delegerede forordning (EU) 2017/578 af 13. juni 2016 om supplerende regler til Europa-Parlamentets og Rådets direktiv 2014/65/EU om markeder for finansielle instrumenter for så vidt angår reguleringsmæssige tekniske standarder om præcisering af krav til aftaler og ordninger om prisstillelse (EUT L 87 af 31.3.2017, s. 183).
         
            (3)  Europa-Parlamentets og Rådets forordning (EU) nr. 1093/2010 af 24. november 2010 om oprettelse af en europæisk tilsynsmyndighed (Den Europæiske Banktilsynsmyndighed), om ændring af afgørelse nr. 716/2009/EF og om ophævelse af Kommissionens afgørelse 2009/78/EF (EUT L 331 af 15.12.2010, s. 12).